Επικοινωνιακές συμπεριφορές, δεξιότητες και στρατηγικές του σύγχρονου εργασιακού συμβούλου
Authors: Αχλαδά Αποστολία 
Published: July 2022

Η εργασία πραγματεύεται τις επικοινωνιακές συμπεριφορές, τις δεξιότητες και ικανότητες που είναι απαραίτητες στον Εργασιακό Σύμβουλο, προκειμένου να επιτελέσει Επαγγελματική Συμβουλευτική σε εκπαιδευόμενους. Στο θεωρητικό μέρος της εργασίας, αναλύσαμε διαχρονικά: α. τις έννοιες της Ρητορικής και Επικοινωνίας, β. τις δομές και τις σχολές της Επικοινωνίας, καθώς και τη σχέση τους με τη Συμβουλευτική Επαγγέλματος, γ. τις προϋποθέσεις για μια ποιοτική επικοινωνία στο εργασιακό περιβάλλον, δ. την αμφίδρομη σχέση της Επικοινωνίας και της Συμβουλευτικής και ιδιαίτερα την συμβουλευτική προσέγγιση Gestalt, ε. το θεσμό του Επαγγελματικού Προσανατολισμού στην Ελλάδα και στο εξωτερικό, στ. τον επαγγελματικό προσανατολισμό και το έργο του ΟΑΕΔ και ζ. την επαγγελματική ανθεκτικότητα και τη διαχείριση της σταδιοδρομίας στον ΟΑΕΔ, δίνοντας ιδιαίτερη έμφαση στο ρόλο του Εργασιακού Συμβούλου. Στο ερευνητικό μέρος της εργασίας αναδείξαμε τις επικοινωνιακές συμπεριφορές, δεξιότητες και στρατηγικές του σύγχρονου Εργασιακού Συμβούλου, ο οποίος διαδραματίζει και το ρόλο του Διαμεσολαβητή, του οποίου τα χαρακτηριστικά είναι η αμεροληψία, η αμοιβαιότητα, η ισορροπία, η δικαιοσύνη, ο σεβασμός, η σοβαρότητα, η βοήθεια, η ψυχραιμία, η ενσυναίσθηση, το χιούμορ κ.α. Τον πληθυσμό της έρευνας αποτελούν Εργασιακοί Σύμβουλοι που εργάζονται στον Ο.Α.Ε.Δ. της Κεντρικής Μακεδονίας και το δείγμα, τα ερωτηματολόγια που συλλέχτηκαν (69). Ερευνητικό εργαλείο είναι το ερωτηματολόγιο, μέσα από το οποίο καταγράφηκαν: α. Οι Επικοινωνιακές στάσεις, ικανότητες και συμπεριφορές των Εργασιακών Συμβούλων, β. η Ικανότητα Διαχείρισης Προβλημάτων και Συγκρούσεων και γ. η Ικανότητα Ενσυναίσθησης. Τα αποτελέσματα της έρευνας, κατέδειξαν ότι: α. οι Εργασιακοί Σύμβουλοι κατά τη διάρκεια των συμβουλευτικών τους συνεδριών εφαρμόζουν στην πλειοψηφία τους τις βασικές αρχές και μεθόδους της Επικοινωνίας και Ρητορικής, οι οποίες είναι απαραίτητες για την επίτευξη θετικών αποτελεσμάτων, όπως: α. η ευγένεια, β. η αντικειμενικότητα, γ. η ψυχραιμία, δ. ο επεξηγηματικός και ξεκάθαρος λόγος, ε. η αποσαφήνιση ορολογίας για αποφυγή παρεξηγήσεων και στ. ο σεβασμός στον συνομιλητή. β. Οι Εργασιακοί Σύμβουλοι, παρότι δεν γνωρίζουν τις αρχές της Διαμεσολάβησης, εν τούτοις διαισθητικά ακολουθούν κάποιες γενικές αρχές κυρίως στον τομέα διαχείρισης και επίλυσης τυχόν προβλημάτων και συγκρούσεων που αναφύονται στην εργασία τους, όπως: α. η αποφυγή προσβλητικών καταστάσεων, β. η αποφυγή αντιπαραθέσεων, γ. η αποδοχή του λάθους και η αποκατάσταση μιας δυσάρεστης κατάστασης και δ. η συναισθηματική αποστασιοποίηση από μια δυσάρεστη κατάσταση. γ. οι Εργασιακοί Σύμβουλοι στην πλειοψηφία τους έχουν την ικανότητα ενσυναίσθησης και κοινωνικής νοημοσύνης και επιδιώκουν σε μια αλληλεπίδραση να γνωρίσουν και τη θέση του άλλου, έτσι ώστε να μπορέσουν να τον κατανοήσουν και να τον βοηθήσουν πιο αποτελεσματικά και δ. οι Εργασιακοί Σύμβουλοι που συμμετείχαν στην έρευνα, δεν γνώριζαν το θεσμό της Διαμεσολάβησης. Όσα στοιχεία της Διαμεσολάβησης ανιχνεύθηκαν στην έρευνα, αποτελούν μόνο διαισθητική συμπεριφορά των Συμβούλων με άγνοια των αρχών της Διαμεσολάβησης, γεγονός που ενισχύει την άποψη για ανάγκη ενημέρωσης και επιμόρφωσης στον τομέα αυτόν.